<classify> MAHAKAMA ya Hakimu Mkazi Kisutu imeweka wazi kuwa mfanyabiashara James Rugemarila ameandika barua kwa Mkurugenzi wa Mashitaka nchini DPP, kuomba kukiri mashitaka ya uhujumu uchumi yanayowakabili.Mbali na Rugemarila, Mmiliki wa Kampuni ya Kufua Umeme ya Independent Power Tanzania LimitedIPTL, Habinder Sethi, naye ameandika barua muda mrefu tangu Rais John Magufuli alivyomuelekeza DPP kuwa washitakiwa wenye mashitaka ya uhujumu uchumi, waandike barua kukiri na kurejesha hasara waliyosababisha.Wakili wa Rugemarila, Michael Ngaro alidai jana mbele ya Hakimu Mkazi Mkuu, Huruma Shaidi kuwa mshitakiwa huyo, ameandika barua ya kukiri na kwamba mpaka sasa hawajapata majibu.Ngaro aliuomba upande wa mashitaka, kufanya mchakato ili wapate majibu ya barua hiyo haraka. Akijibu hoja hiyo, Wakili wa Serikali Mwandamizi, Wankyo Simoni alidai ni kweli wamepokea barua ya mshitakiwa wa pili Sethi na kwamba wanaishughulikia na atapatiwa majibu.Inadaiwa awali Rugemarila aliandika barua ya kutaka kuonana na DPP, lakini baadaye aliamua kuandika barua ya kukiri ili kuingia kwenye makubaliano. Hakimu Shaidi aliahirisha kesi hiyo hadi Oktoba 24, mwaka huu kwa ajili ya kutajwa.Sethi na Rugemarila wako gerezani kwa mwaka wa tatu, kutokana na upelelezi wa kesi hiyo kutokamilika. Washitakiwa kwa pamoja wanakabiliwa na mashitaka 12, yakiwemo ya utakatishaji fedha na kusababisha hasara ya Dola za Marekani 22,198,544.60 na Sh 309,461,300,158.27.Walifikishwa mahakamani hapo kwa mara ya kwanza Juni 19, 2017. Washitakiwa hao wanadaiwa kuwa Oktoba 18, 2011 na Machi 19, 2014 jijini Dar es Salaam, walikula njama katika nchi za Afrika Kusini, Kenya na India ili kutenda kosa.Aidha, inadaiwa katika mashitaka ya kujipatia fedha kwamba kati ya Novemba 28 na 29, 2011 na Januari 23,2014 makao makuu ya Benki ya Stanbic Kinondoni na Benki ya Mkombozi Tawi la Mtakatifu Joseph, kwa ulaghai washitakiwa hao walijipatia kutoka Benki Kuu ya Tanzania BoT Dola za Marekani 22,198,544.60 na Sh 309, 461,300,158.27.Pia washitakiwa wote wanadaiwa kuisababishia serikali hasara, ambapo inadaiwa walitenda makosa hayo Novemba 29, 2013 katika Benki ya Stanbic Tawi la Kati Kinondoni, kwa vitendo vyao waliisababishia serikali hasara ya Dola za Marekani 22, 198, 544.60 na Sh 309,461,300,158.27.Kati ya Novemba 29,2013 na Januari 23, 2014 maeneo tofauti Dar es Salaam kwa pamoja walitenda kosa la kutakatisha fedha kwa kuchukua fedha kutoka BoT, ambazo ni dola za Marekani milioni 22.1 na Sh bilioni 309.4 wakati wakijua fedha hizo ni zao la kujihusisha na genge la uhalifu.  <topic>: kitaifa 